മലയോര ഹൈവേ നിര്മാണത്തിലെ അപാകത കോണ്ഗ്രസ് റോഡ് ഉപരോധിച്ചു പുനലൂര്: മലയോര ഹൈവേ നിര്മാണത്തിലെ അപാകത കാരണം കരവാളൂര് പിറയ്ക്കല് റോഡ് ഇടിഞ്ഞു താഴ്ന്ന് ഗതാഗതം ഭാഗികമായി തടസപ്പെട്ട സംഭവത്തെക്കുറിച്ച് അന്വേഷിച്ച് കരാറുകാരില് നിന്നും നഷ്ടപരിഹാരം ഈടാക്കി എത്രയുംവേഗം നിര്മാണം നടത്തണമെന്ന് ആവശ്യപ്പെട്ടു കോണ്ഗ്രസ് പുനലൂര് ബ്ലോക്ക് കമ്മിറ്റിയുടെ നേതൃത്വത്തില് മലയോര ഹൈവേ ഉപരോധിച്ചു.സംസ്ഥാന ഗവണ്മെന്റിന്റെ കിഫ്ബി ഫണ്ടില് ഉള്പ്പെടുത്തി നിര്മാണം പൂര്ത്തിയാക്കിയ പ്രവര്ത്തിയാണ് പുനലൂര് മടത്തറ മലയോര ഹൈവേ. നിര്മാണം പൂര്ത്തിയായി മൂന്നു മാസത്തിനകം തന്നെ കരവാളൂര് പിറക്കലില് റോഡിന്റെ സംരക്ഷണ ഭിത്തി തകര്ന്ന് റോഡ് ഭാഗികമായി താഴേക്കു പതിക്കുകയും വാഹനഗതാഗതം ഭാഗികമായ തടസപ്പെടുകയും ചെയ്തതു ചൂണ്ടികാട്ടി പുനലൂര് ബ്ലോക്ക് കോണ്ഗ്രസ് കമ്മിറ്റി പൊതുമരാമത്ത് വകുപ്പ് മന്ത്രി അടക്കം ബന്ധപ്പെട്ട അധികൃതര്ക്ക് പരാതി നല്കിയെങ്കിലും യാതൊരുവിധ നടപടിയും സ്വീകരിക്കാത്തതിനാലാണ് ഉപരോധ സമരം സംഘടിപ്പിച്ചത്.നിര്മാണ ഘട്ടത്തില് തന്നെ ഈ പ്രദേശത്തെ ജനപ്രതിനിധികളും പൊതു പ്രവര്ത്തകരും ഈ സംരക്ഷണ ഭിത്തിയുടെ ഉറപ്പിനെ സംബന്ധിച്ച് പരാതി പറയുകയും നിരവധി പത്രവാര്ത്തകള് വരികയും ചെയ്തിരുന്നു. എന്നാല് അധികാര സ്ഥാനങ്ങളില് വലിയ സ്വാധീനമുണ്ടായിരുന്ന നിര്മാണ കമ്ബനി പരാതിക്കാരെ അവഗണിക്കുകയും പരാതി പറയുന്നവരെ കള്ളക്കേസില് കുടുക്കി കോടതി കയറ്റുന്ന സ്ഥിതിയും പോലീസിനെ ഉപയോഗിച്ച് അടിച്ചമര്ത്തുകയും ചെയ്യുന്ന സ്ഥിതിയാണ് ഉണ്ടായിരുന്നത്. നിര്മാണ ഘട്ടത്തില് തന്നെ ഈ പ്രദേശത്തെ മണ്ണിന്റെ ഉറപ്പ് കൃത്യമായി പരിശോധിച്ച് സംരക്ഷണഭിത്തിക്ക് വേണ്ട ബാക്കി ഭാഗം കൂടി ഉള്പ്പെടുത്തുകയും ചെയ്തിരുന്നെങ്കില് ഈ തകര്ച്ച ഒഴിവാക്കാന് കഴിയുമായിരുന്നുവെന്നും ഉപരോധ സമരം ഉദ്ഘാടനം ചെയ്തുകൊണ്ടു മുന് എം.എല്.എ. പുനലൂര് മധു പറഞ്ഞു.എന്നാല് ഇപ്പോള്, കോണ്ട്രാക്ടറുടെ നഷ്ടത്തോരവാദിത്വ കാലാവധി മൂന്നു വര്ഷം ആണെന്നിരിക്കെ നിരതദ്രവ്യം ആയി സ്വീകരിച്ചിട്ടുള്ള ഇരുപത് ശതമാനം തുക ഉപയോഗിച്ച് നിര്മാണത്തിലെ അപാകത മൂലം ഉണ്ടായ റോഡിന്റെ തകര്ച്ച പരിഹരിക്കുന്നതിനു പകരം പൊതുമരാമത്ത് വകുപ്പ് മറ്റൊരു എസ്റ്റിമേറ്റ് തയാറാക്കി 77 ലക്ഷം രൂപ കൂടി അനുവദിച്ചിട്ടുള്ളതായി അറിയുന്നു. ഇത് കോണ്ട്രാക്ടറെ സഹായിക്കുവാനും സര്ക്കാര് ഫണ്ട് ദുരുപയോഗം ചെയ്യുന്നതിനുമാണ്. അതിനാല് കോണ്ട്രാക്ടറുടെ നഷ്ട ഉത്തരവാദിത്വത്തില് തന്നെ ഈ സംരക്ഷണഭിത്തി നിര്മിക്കുന്നതിന് ആവശ്യമായ നടപടികള് സ്വീകരിക്കണമെന്നും അദ്ദേഹം പറഞ്ഞു. ബ്ലോക്ക് കോണ്ഗ്രസ് കമ്മിറ്റി പ്രസിഡന്റ് സി.വിജയകുമാറിന്റെ നേതൃത്വത്തില് നടന്ന മലയോര ഹൈവേ ഉപരോധത്തില് കെ.പി.സി.സി. സെക്രട്ടറി അഡ്വ.സൈമണ് അലക്സ്, ഡി.സി.സി. ഭാരവാഹികളായ നെല്സണ് സെബാസ്റ്റ്യന്, കെ.ശശിധരന്, സഞ്ജു ബുക്കാരി, അഡ്വ. എസ്.ഇ. സഞ്ജയ്ഖാന്, ഏബ്രഹാം ജോര്ജ്, യു.ഡി.എഫ്. ചെയര്മാന് എ.എ. ബഷീര് തുടങ്ങിയവര് പ്രസംഗിച്ചു.